Euroopan yhteisön Perustamissopimuksen (Konsolidoitu toisinto) - D. Euroopan yhteisön perustamissopimukseen liitetyt pöytäkirjat - Pöytäkirja (N:o 28) taloudellisesta ja sosiaalisesta yhteenkuuluvuudesta (1992)



Virallinen lehti nro C 321 E , 29/12/2006 s. 0304 - 0305



Pöytäkirja (N:o 28) taloudellisesta ja sosiaalisesta yhteenkuuluvuudesta (1992) KORKEAT SOPIMUSPUOLET, jotka PALAUTTAVAT MIELEEN, että unioni on asettanut tavoitteekseen taloudellisen ja sosiaalisen kehityksen edistämisen muun muassa vahvistamalla taloudellista ja sosiaalista yhteenkuuluvuutta, jotka PALAUTTAVAT MIELEEN, että Euroopan yhteisön perustamissopimuksen 2 artiklassa mainitaan yhteisön muiden tehtävien joukossa myös jäsenvaltioiden välisen taloudellisen ja sosiaalisen yhteenkuuluvuuden ja yhteisvastuullisuuden edistäminen ja että taloudellisen ja sosiaalisen yhteenkuuluvuuden lujittaminen kuuluu tämän sopimuksen 3 artiklassa lueteltuun yhteisön toimintaan, jotka PALAUTTAVAT MIELEEN, että kolmannen osan XVII osaston määräykset taloudellista ja sosiaalisesta yhteenkuuluvuudesta kokonaisuudessaan ovat oikeudellinen perusta yhteisön toiminnan konsolidoimiselle ja edelleen kehittämiselle taloudellisen ja sosiaalisen yhteenkuuluvuuden alalla, mukaan lukien uuden rahaston luominen, jotka PALAUTTAVAT MIELEEN, että kolmannen osan XV osaston määräykset Euroopan laajuisista verkoista ja XIX osaston ympäristöä koskevat määräykset ennakoivat koheesiorahaston perustamista 31 päivään joulukuuta 1993 mennessä, jotka ILMOITTAVAT olevansa vakuuttuneita siitä, että talous- ja rahaliittoon siirtyminen vaikuttaa suotuisasti kaikkien jäsenvaltioiden taloudelliseen kasvuun, jotka KIINNITTÄVÄT HUOMIOTA siihen, että yhteisön rakennerahastojen reaaliarvo kaksinkertaistuu vuosina 1987–1993, mikä merkitsee suuria siirtoja erityisesti osuutena vähemmän vauraiden jäsenvaltioiden bruttokansantuotteesta, jotka KIINNITTÄVÄT HUOMIOTA siihen, että Euroopan investointipankki (EIP) antaa huomattavia ja yhä merkittävämpiä lainoja köyhempien alueiden eduksi, jotka KIINNITTÄVÄT HUOMIOTA tarpeeseen muuttaa rakennerahastoista myönnettäviä varoja koskevat järjestelyt joustavammiksi, jotka KIINNITTÄVÄT HUOMIOTA toiveeseen, että yhteisön osallistumisen tasoa ohjelmiin ja hankkeisiin tietyissä maissa muunnetaan, jotka OTTAVAT HUOMIOON ehdotuksen kiinnittää enemmän huomiota jäsenvaltioiden suhteelliseen vaurauteen omien varojen järjestelmässä, VAHVISTAVAT UUDELLEEN, että taloudellisen ja sosiaalisen yhteenkuuluvuuden edistäminen on ehdottoman tärkeää yhteisön kehitykselle ja kestävälle menestykselle sekä korostavat sen merkitystä, että taloudellinen ja sosiaalinen yhteenkuuluvuus sisältyy tämän sopimuksen 2 ja 3 artiklaan, VAHVISTAVAT UUDELLEEN vakaumuksensa, että rakennerahastoilla olisi edelleen oltava huomattava merkitys yhteisön tavoitteiden toteuttamisessa yhteenkuuluvuuden alalla, VAHVISTAVAT UUDELLEEN vakaumuksensa, että EIP:n on edelleen suunnattava suurin osa varoistaan taloudellisen ja sosiaalisen yhteenkuuluvuuden edistämiseksi, ja ilmoittavat halunsa arvioida uudelleen Euroopan investointipankin pääomatarpeet niin pian kuin se tätä varten on tarpeen, VAHVISTAVAT UUDELLEEN tarpeen arvioida perusteellisesti rakennerahastojen toimintaa ja tehokkuutta vuonna 1992 ja tarpeen arvioida uudelleen samassa yhteydessä näiden rahastojen sopiva suuruus niiden yhteisön taloudellisen ja sosiaalisen yhteenkuuluvuuden alalla olevien tehtävien perusteella, SOPIVAT, että koheesiorahasto, joka on perustettava 31 päivään joulukuuta 1993 mennessä, osoittaa yhteisön rahoitusosuuksia sellaisille hankkeille, jotka liittyvät ympäristöön ja Euroopan laajuisiin verkkoihin jäsenvaltioissa, joiden bruttokansantuote henkeä kohti on alle 90 prosenttia yhteisön keskitasosta ja joilla on ohjelma 104 artiklassa tarkoitettujen talouden lähentymisperusteiden toteuttamiseksi, ILMOITTAVAT, että heidän tarkoituksenaan on mahdollistaa suurempi joustavuus myönnettäessä varoja rakennerahastoista tiettyjen sellaisten erityistarpeiden täyttämiseksi, jotka eivät täyty rakennerahastoja koskevan nykyisen sääntelyn puitteissa, ILMOITTAVAT olevansa valmiita muuntamaan yhteisön osallistumistasoa rakennerahastojen ohjelmien ja hankkeiden puitteissa tarkoituksena välttää budjettimenojen liialliset lisäykset vähemmän vauraissa jäsenvaltioissa, TUNNUSTAVAT tarpeen seurata tiiviisti taloudellisen ja sosiaalisen yhteenkuuluvuuden avulla saavutettua edistystä ja ilmoittavat olevansa valmiita tutkimaan kaikkia tarvittavia toimenpiteitä tässä suhteessa, VAHVISTAVAT tarkoituksensa ottaa enemmän huomioon eri jäsenvaltioiden osallistumiskyvyn omien varojen järjestelmään ja tutkia niitä keinoja, jotka voisivat mahdollistaa vähemmän vauraiden jäsenvaltioiden omia varoja koskevan nykyisen järjestelmän regressiivisten tekijöiden korjaamiseen, SOPIVAT siitä, että tämä pöytäkirja liitetään Euroopan yhteisön perustamissopimukseen. --------------------------------------------------